b'\n_START_ARTICLE_\nMaire Halava\n_START_PARAGRAPH_\nMaire Annikki Halava (oik. H\xc3\xa4m\xc3\xa4l\xc3\xa4inen; 26. maaliskuuta 1911 Helsinki \xe2\x80\x93 18. hein\xc3\xa4kuuta 2004 Helsinki) oli suomalainen pianisti._NEWLINE_Halava oli kiinnostunut soittamisesta jo pikkutytt\xc3\xb6n\xc3\xa4. Kouluaikana h\xc3\xa4n opiskeli pianonsoittoa Helsingin musiikkiopistossa, toimien samalla jonkin aikaa Aino Acht\xc3\xa9n laululuokan pianistina. Ensikonserttinsa h\xc3\xa4n piti Helsingiss\xc3\xa4 lokakuussa 1931, mink\xc3\xa4 j\xc3\xa4lkeen h\xc3\xa4n opiskeli lukuvuoden 1931\xe2\x80\x9332 Pariisissa Nadia Boulangerin luokalla. Halava suoritti pianodiplomin 1933 mutta jatkoi edelleen opintojaan ulkomailla. H\xc3\xa4net mainitaan puolalaisen Jan Hoffmanin sek\xc3\xa4 suomalaisten Elli R\xc3\xa4ngman-Bj\xc3\xb6rlinin ja Ingeborg Hymanderin oppilaaksi._NEWLINE_Halava soitti muun muassa Helsingin kaupunginorkesterin ja Radio-orkesterin solistina. H\xc3\xa4nen ohjelmistoonsa kuuluivat muun muassa Ludwig van Beethovenin, Fr\xc3\xa9d\xc3\xa9ric Chopinin ja Robert Schumannin sek\xc3\xa4 h\xc3\xa4nen suosikkis\xc3\xa4velt\xc3\xa4j\xc3\xa4kseen tiedetyn Johannes Brahmsin teokset. Halava tuli erityisen tunnetuksi radioesiintymisist\xc3\xa4\xc3\xa4n, joista monet olivat suoria l\xc3\xa4hetyksi\xc3\xa4. H\xc3\xa4nen uransa huippuaikoja olivat 1940-luku ja 1950-luku, joskin radiota varten tehdy esitykset jatkuivat viel\xc3\xa4 1960-luvulla. H\xc3\xa4n toimi lis\xc3\xa4ksi tuntiopettajana Sibelius-Akatemiassa 1967\xe2\x80\x931974._NEWLINE_Halava oli avioitunut 1934, ja h\xc3\xa4nell\xc3\xa4 oli kolme lasta.'